Stopp ødeleggelsen av skogen på Fanafjellet

Forslagsstiller: Fana og Ytrebygda SV

Forslag til vedtak: Vedtas med endringer fra medlemsmøtet i Bergen SV. Sendes så til bystyregruppen.

Det siste tiåret har det pågått en enorm utbygging av ulovlige skogsbilveier i naturen i Bergen, blant annet på Fanafjellet. Naturvernforbundet Hordaland har dokumentert at dette skjer på en lovstridig og sterkt kritikkverdig måte. Bergen kommune har blitt varslet gjentatte ganger, men politikerne i Bergen bystyre har ikke fått kartlagt de grove naturødeleggelsene. Kommunen har heller ikke krevd at den pågående miljøkriminaliteten stoppes, eller laget en plan for å rydde opp.

Skogsbilveiene som ødelegger naturen i Bergen er i mange tilfeller rene dumpingplasser for forurensede masser. Dette har skjedd blant annet på Fanafjellet, Hylkje, Skagemarka, Hordnes, Bontveit, Hausdalen, Birkelandsfjellet og på Bratland. I tillegg er flere av skogsbilveiene som tidligere har fått status som lovlige, etter å ha blitt bygget uten tillatelse, nå blitt erklært ulovlige etter plan- og bygningsloven. Dette gjelder også skogsbilveien på Fanafjellet som ble bygget til tross for avslag på søknad i 2018, men ble lovliggjort i 2022. Skogsbilveien ble vurdert etter landbruksveiforskriften, men skulle vært vurdert etter den mye strengere og mer omfattende plan- og bygningsloven.

Mer enn 15 kilometer med skogsbilvei på Fanafjellet er bygget av forsøplet jord. Landbruksetaten i Bergen har etter en befaring anslått at det er dumpet lastebillass med minst 310 000 kubikk forurensede masser i skogen. Den enorme forurensingen vitner om et system som legger til rette for grove tilfeller av miljøkriminalitet. Jordmassene er blandet med avfall, som plast, folie, metall, asfalt, betong, leire, torv, gummi, keramikk, rør, slanger og fremmede plantearter. Etaten konkluderte med at det har skjedd en massiv avrenning og forurensing.

Per nå er det ingen offisielle planer for å rense opp i skogsbilveiene i Bergen.

Bergen SV krever:

Full stopp i bygging av skogsbilveier inntil omfanget av miljøkriminaliteten blir offentlig dokumentert, og det lages en plan for opprydding av forurensede masser og fjerning av ulovlig bygde skogsbilveier.

Bergen kommune skal kartlegge miljø- og naturødeleggelsene etter bygging av skogsbilveier i hele Bergen. Kommunen skal håndheve strenge reguleringer og begrensninger på bygging, vedlikehold og bruk av veiene.

Politikerne skal øke ressursene til tilsyn og oppfølging av skogområder for å avdekke ulovlig aktivitet tidlig og hindre ytterligere bygging av ulovlige skogsbilveier. Kommunen skal håndheve lover og forskrifter for å hindre ytterligere skade.

Alle skogsbilveier som er lovliggjort etter landbruksveiforskriften, skal gjennomgås på nytt etter plan- og bygningsloven. Dette har tilbakevirkende kraft da kommunen har feilbehandlet disse sakene i alle år.

Dokumentasjon:

https://naturvernforbundet.no/hordaland/saker/skogbilveier-og-massedumping/

https://www.ba.no/synnove-fikk-staten-til-a-snu-na-ma-veien-i-asane-trolig-rives/s/5-8-2508167